শকুনি লেকের সৌন্দর্য মাদারীপুর জেলার প্রাকৃতিক সৌন্দর্যে বাড়তি মাত্রা যোগ করেছে। লেকের নীল পানি আপনাকে প্রশান্তি দেবে। ডিসিঅফিস, পুলিশ স্টেশন, এবং বিভিন্ন সরকারি স্থাপনাসহ মাদারীপুরের বেশীরভাগ স্থাপনাই এই লেকের আশেপাশে নির্মাণ করা হয়। বইপত্রে এই লেকটির নাম ‘শকুনি লেক’ হলেও স্থানীয়রা এটিকে ‘মাদারীপুর লেক’ হিসেবে চেনে। একটি মাছ ধরার জাল দিয়ে এই বিশাল লেকটিকে দুই ভাগে বিভক্ত করা হয়েছে যার একটি অংশে মাছ চাষ করা হয়। কয়েকশত বছর পূর্বে জনৈক রাজা পানির সংকট নিরসনে এই লেকটি খনন করেন। বর্তমানে এই লেকটি একটি বিনোদনকেন্দ্রে পরিনত হয়েছে। বিকালবেলা এই লেকে এতটাই জনসমাগম হয় যে এখানে কোন খালি জায়গা পাওয়া দুষ্কর হয়ে ওঠে। শহরের বেশিরভাগ মানুষ পরিবার পরিজন ও বন্ধুবান্ধব নিয়ে এখানে আসেন অবসর সময় কাটাতে। লেকের আশেপাশে সুস্বাদু মিষ্টি পাওয়া যায়। এসব মিষ্টির জন্য মাদারীপুর জেলার সুখ্যাতি রয়েছে।